Sunt destui iresponsabili care, deși se află în izolare la domiciliu, în plină pandemie de coronavirus, pleacă de acasă când îi taie capul, punându-i în pericol pe cei cu care se întâlnesc.

Un cetățean din Râmnicu Vâlcea a filmat de la balcon scena penibilă pe care a făcut-o, la sosirea polițiștilor, o vecină a lui, suspectă de coronavirus. Filmulețul a fost postat pe Facebook în dimineața zilei de duminică, prima zi după adoptarea Ordonanței militare care instituie carantină obligatorie pentru cei care nu respectă izolarea la domiciliu.

Femeia a ripostat primitiv la sosirea autorităților. Ea a opus rezistență, s-a zbătut și a țipat: „Nuuuuu! Nu vreau să merg nicăieri! Ajutooooor!”.

Vecinii din bloc îi aruncă vorbe grele, acuzând-o că-i îmbolnăvește și pe alții.

Grav e faptul polițiștii și sanitarii care se luptă „corp la corp” cu femeia tembelă nu au niciun fel de protecție anti-coronavirus (mască, mănuși, combinezoane etc.).

VIDEO: Scena de aproape două minute de la Rm. Vâlcea

Un sibian din Avrig a plecat din izolare ca să vândă la piață, altul ca să-și înscrie mașina la RAR

Iresponsabili se întâlnesc la tot pasul. Doi sibieni care nu au respectat măsura izolării la domiciliu s-au ales cu dosare penale pentru zădărnicirea combaterii bolilor. Cei doi bărbați din Avrig s-au dus la piață să vândă legume și fructe, dar și la Registrul Auto Român (RAR), pentru a înscrie o mașină.

Cei doi bărbați au fost plasți în izolare la domiciliu pe 17 martie.

Unul dintre aceștia a încălcat măsura pentru a merge la RAR să-și înscrie o mașină.

„La data de 19.03.2020, la Parchetul de pe lângă Judecătoria Avrig au fost înregistrate două dosare penale. Dos. nr. 150/P/2020 – având ca obiect săvârşirea infracţiunii de zădărnicirea combaterii bolilor, prev. de art. 352, alin. 1 din Codul Penal, constând în aceea că în data de 19.03.2020 o persoană de sex masculin cu domiciliul în oraşul Avrig care era plasată în izolare la domiciliu din data de 17.03.2020, s-a deplasat în municipiul Sibiu, la R.A.R. pentru a-şi înscrie în circulaţie autoturismul personal, încălcând astfel dispoziţiile art. 8, alin. 1 din Ordonanţa militară publicată în Monitorul oficial nr. 219/18.03.2020”, a comunicat purtătorul de cuvânt al Parchetului de pe lângă Tribunalul Sibiu, prim-procurorul Ion Veştemean.

Al doilea bărbat a plecat din izolare la domiciliu pentru a merge la piață să vândă fructe și legume.

„Dosar nr. 151/P/2020 – având ca obiect săvârşirea infracţiunii de zădărnicirea combaterii bolilor, prev. de art. 352, alin. 1 din Codul Penal, constând în aceea că în data de 19.03.2020 două persoane domiciliate în oraşul Avrig s-au deplasat în piaţa agroalimentară a oraşului Avrig pentru a oferi spre vânzare legume şi fructe, deşi acestea erau plasate în izolare la domiciliu din data de 17.03.2020, încălcând astfel dispoziţiile art. 8, alin. 1 din Ordonanţa militară publicată în Monitorul oficial nr. 219/18.03.2020”, a informat prim-procurorul Ion Veştemean.

Puteți susține ZIARISTII.COM făcând o donație AICI. Vă mulțumim!

CITIȚI ȘI: